Folk siger, at de har opdaget noget materiale, som lugter, og hvis du rører ved det, er det lige som knaldperler, lyder det fra en beboer på kollegiet

Ved du noget om sagen? Så kontakt os på mail til 1224@eb.dk eller på SMS til 1224. Det koster alm. takst.

Opdatering klokken 22.57: Den centrale efterforskningsleder hos Københavns Politi, Jakob Søndergaard, bekræfter over for Ekstra Bladet, at politiet har anholdt to mænd i sagen.

Bomberyddere, politi og brandvæsenet var lørdag aften massivt til stede ved Grønjordskollegiet i København.

Det bekræfter Københavns Politi overfor Ekstra Bladet.

- Vi er tilstede for at undersøge en sag. Andet kan jeg ikke fortælle dig lige nu, lyder det fra vagtchefen ved Københavns Politi.

Det sker efter beboerne på kollegiet har kontaktet politiet, da de har opdaget udefinerbare plamager adskillige steder i bygningen. Det fortæller en beboer til Ekstra Bladet. Personen ønsker at være anonym, men Ekstra Bladet kender kildens identitet.

- Folk siger, at de har opdaget noget materiale, som lugter, og hvis du rører ved det, er det lige som knaldperler, siger beboeren og fortsætter:

- Flere troede i starten, at det var faldet ned fra loftet, men der var ikke noget at se fra loftet.

Ud på aftenen er området spærret af, lyder det fra Martin Friis Hansen, der også bor på Grønjordskollegiet.

- Der er nu to brandbiler plus en ambulance, men jeg tror bare, den er der for en sikkerheds skyld, fortæller han til Ekstra Bladet.

Til DR fortæller Gunnar Nørager, efterforskningsleder ved Københavns Politi, at stoffet på gulvet kun er farligt, hvis man rører ved det, da det i så fald kan sprænge.

Her lyder det samtidig, at politiet har fat i to personer, der angiveligt er indblandet i sagen.